കാട്ടുമൃഗശല്യവും മഴക്കെടുതിയും ആദിവാസി ഉരുകള്ക്ക് ദുരിതം വിതുര : ഇടയ്ക്കിടെയുണ്ടാകുന്ന മഴയും പതിവാകുന്ന കാട്ടുമൃഗശല്യവും മലയോരത്തെ ആദിവാസി ഊരുകള്ക്ക് ദുരിതമാകുന്നു. കനത്ത മഴയില് വഴികള് ഒലിച്ചുപോകുന്നതും പാലങ്ങള് വെള്ളത്തിനടിയിലാകുന്നതും മൂലം ഒറ്റപ്പെടുന്നതാണ് ഊരുകള് നേരിടുന്ന പ്രധാന പ്രശ്നം. മഴയും കാട്ടുമൃഗശല്യവും വിളനാശത്തിനും കാരണമാകുന്നു. കഴിഞ്ഞ ദിവസങ്ങളിലുണ്ടായ മഴയില് പൊടിയക്കാല, മൊട്ടമൂട്, ഇടമണ്കുടി, തലത്തൂതക്കാവ് തുടങ്ങിയ ഊരുകള് ഒറ്റപ്പെട്ടു. ദിവസങ്ങള്ക്കു ശേഷമാണ് ഇവിടത്തുകാര്ക്ക് പുറംലോകവുമായി ബന്ധപ്പെടാന് കഴിഞ്ഞത്. നാട്ടുകാര് ചേര്ന്ന് വഴിവെട്ടുകയും പാലം നിര്മിക്കുകയുമായിരുന്നു. മഴയില് മണ്ണൊലിച്ചുപോയി കല്ലുകള് മാത്രമായ വഴികളാണ് മിക്ക ഊരുകളിലുമുള്ളത്. വനത്തിനോടു ചേര്ന്ന ഊരുകളിലാണ് കാട്ടുമൃഗശല്യം രൂക്ഷം. കാട്ടാനശല്യമാണ് ഏറെ ഭീഷണി. കല്ലാര്, ആനപ്പാറ, കല്ലന്കുടി, കൊമ്ബുരാന്കല്ല്, നെട്ടയം, പൊടിയക്കാല തുടങ്ങിയ ആദിവാസി ഊരുകളെല്ലാം കാട്ടാനഭീതിയിലാണ് വര്ഷങ്ങളായി ഉറങ്ങുന്നതും ഉണരുന്നതും. തെങ്ങ്, വാഴ, മരച്ചീനി തുടങ്ങിയ വിളകള് നശിപ്പിക്കുന്നതും പതിവാണ്. കാട്ടുപന്നി, കാട്ടുപോത്ത്, കുരങ്ങ് എന്നിവയുടെ ശല്യവും കുറവല്ല. ഇതില് കാട്ടുപോത്ത് ഏറെ അപകടകാരിയാണ്. വനത്തോടു ചേര്ന്ന ഊരുകളിലാണ് പോത്തിന്റെ ശല്യം ഏറെയും. പറമ്ബുകളില് മാത്രമായിരുന്ന കുരങ്ങുശല്യം ഇപ്പോള് വീടുകളിലുമായതായി നാട്ടുകാര് പറയുന്നു. തേങ്ങയും കരിക്കുമെല്ലാം നശിപ്പിക്കുന്നതാണ് പ്രധാന പ്രശ്നം.The post കാട്ടുമൃഗശല്യവും മഴക്കെടുതിയും ആദിവാസി ഉരുകള്ക്ക് ദുരിതം first appeared on MalayalamExpressOnline.